Comisia de disciplină a Spitalului Județean Suceava a analizat astăzi modul în care doctorii Liviu Cîrlan și Bogdan Bondaru le-au restricționat subalternilor accesul la combinezoane. Ancheta începută de către conducerea militară a spitalului sucevean va ajunge pe birourile procurorilor.

„Ceea ce s-a întâmplat a fost o dovadă clară de discriminare a personalului și acest lucru a fost sesizat și inițial când s-a contaminat în masă personalul medical. Este o lipsă de respect, o educație profesională incompletă . Un doctor fără brancardier, fără asistent, este zero. Toți formăm o echipă. Trebuie să muncim umăr la umăr și să ne susține reciproc. Cîrlan (n.r. – doctorul Liviu Cîrlan) a luat aceste decizii în calitate de șef de secție, iar medicul Bondaru (n.r. – Bogdan Bondaru), nici nu-l cunosc, a fost implicat în calitate de agitator. Comisia de disciplină a analizat situația și deoarece sunt aspecte care vizează penalul ancheta a fost preluată de către organele abilitate. Trebuie tras un semnal de alarmă către întreaga echipă medicală a acestui spital pentru a opri discriminarea personalului medical”, a declarat generalul Ionel Oprea.

Doctorii Liviu Cîrlan, șeful de la UPU Suceava și Bogdan Bondaru, medic în cadrul UPU Suceava, sunt acuzați că le-ar fi transmis subalternilor să nu mai folosească combinezoanele de protecție, invocând un articol din protocolul medical national.